+ 3: El camí blau, per Miri4 (fragment del relat "L'il·lusionista" publicat a joescric.com. Clica aquí per llegir el relat sencer)\nEl camí blau, per Miri4 (fragment del relat "L'il·lusionista" publicat a joescric.com. Clica aquí per llegir el relat sencer)\nAvançant pel camí blau, es respirava tranquil•litat, l’aire fresc feia olor d’anís i li omplia el cor de pau. Se sentia una música agradable que semblava sortir de dins del rierol. Potser era una arpa?. L’Anna es va acostar a la riba veient la seva imatge reflectida a l’aigua.\nMirant cap al fons transparent, va veure que hi havia algú lluitant per no ofegar-se i va decidir ajudar-lo. Va mirar cap a la dreta i després cap a l’esquerra, però no hi havia ningú més. Ho havia de fer tota sola. Els seus ulls van recuperar en uns instants la brillantor d’anys enrere, quan s’il•lusionava amb les petites coses de cada dia. Va decidir no perdre més temps i va deixar les sabates al costat d’un ametller que curiosament feia flors blaves, i es va capbussar. Al cap d’uns moments sortia arrossegant una nena. Devia tenir uns 10 ó 12 anys. Va deixar-la estirada al costat de l’ametller blau, i va recordar el què havia après quan era més jove en un curset de socorrisme a la seva escola. Li va posar el cap enrere aixecant-li la barbeta arrodonida, va assegurar-se que la petita no tingués cap objecte estrany a la boca i va col•locar un tros de la roba del seu vestit als llavis, va inspirar i tapant-li el nas, va bufar amb força per tal d’omplir-li d’aire els pulmons, tot seguit va fer-lo sortir pressionant amb l’altra mà el pit de la nena i va repetir l’operació un altre cop. La noieta va tossir, expulsant una mica d’aigua i a poc a poc va anar recuperant un ritme respiratori adequat. La cara tan pàl•lida va adquirir un to més rosat i l’Anna va sentir-se feliç. Havia salvat una vida!.\nLa nena del riu va voler parlar, però de la seva boca no sortien paraules, només música. Era una criatura sorprenent. Si et paraves a observar-la, t’adonaves que sota l’aparença humana n’hi havia una altra: la cara tenia forma de lira, els seus cabells semblaven les cordes afinades d’una petita orquestra i tenien diferents gruixos i llargàries, els braços eren com dues flautes travesseres, i els dits de les mans eren fets amb les tecles d’un piano. Tenia el cos en forma de guitarra, les cames amagaven l’esquelet d’una marimba que feia la funció del fèmur, i uns bongos situats per sota dels genolls formaven la part corresponent a la tíbia i el peroné. A dins dels peus hi havia uns triangles de metall. Aquella nena era tota plena d’instruments, com una orquestra. Els seus cabells sonaven al vent i omplien el camí blau de bellesa. Els seus moviments lents i suaus feien sonar una cançó tranquil•la i el camí blau lluïa més clar, era una meravella. Van trobar una capsa de metall i la van omplir de melodia.\nEra fascinant. Aquell ésser era la música personificada!. Feia servir un llenguatge universal, només sons; sense dir cap paraula es feia entendre. Li va fer un petó i en aquell instant va passar una cosa inesperada: la nena es va fondre i va entrar dins del cos de l’Anna com una alenada d’aire fresc. El cor li bategava més de pressa i es va sentir plena d’energia. Des d’aquell moment, la música l’acompanyaria per sempre. L’harmonia era la clau, des d’aleshores va estar en sincronia amb el món i amb aquella força interior tan gran, va saber que passés el què passés, mai més tornaria a perdre l’autoestima. Amb aquella nova manera de presentar-se en el món, l’Anna va arribar a casa. Duia a les mans la capsa de les melodies que havien recollit a prop del riu. Sentia la vida més lleugera, més fàcil.\nA l’Anna li havia agradat la música des de ben petita, però mai n’havia pogut estudiar. De cop volta tot canviava. Ara era tota plena de música. Els seus moviments es van tornar més suaus, i el seu caminar més harmònic. En el seu cervell ressonava la música d’arreu del món, era el regal més bonic que es podia somniar.\nPublicat per Miri Quatre a 17:56\nEtiquetes de comentaris: ©copyright, 2010, El camí blau, Els meus contes, publicat a joescric.com


La protesta que van fer els bars i restaurants del Vendrell. | BP Diari\nEl ple debat aquest dilluns les taxes per al 2021\nper Redacció 03/11/2020 12:45h\nEl grup municipal de Junts pel Vendrell proposarà una sèrie de bonificacions per al sector del comerç i l'hostaleria locals al ple de les ordenances fiscals que se celebrarà aquest dimarts 3 de novembre a la tarda. Des de Junts critiquen l'augment de taxes anunciat pel govern local i creuen que ara és moment d'estar «al costat dels comerciants» i mirar «d'ajudar el màxim possible els sectors més afectats» per les restriccions imposades per la crisi de la Covid-19.\nEntre les mesures que presentaran hi ha la bonificació del 100% de la taxa d'obertura d'establiments, la rebaixa del 50% de la taxa de terrasses o l'ampliació a cost zero de fins al 50% addicional de la superfície disponible actual. Des de Junts també proposen una revisió de la taxa d'escombraries i la de guals per a grans superfícies, així com oferir publicitat gratuïta dels comerços locals a RTV el Vendrell el pròxim 2021.\nDues actuacions urgents\nA més a més, el grup municipal creu que cal impulsar dues mesures urgents. En primer lloc demanen que es posi a disposició dels comerços una línia de fons de fins a 150.000 euros per subvencionar rehabilitacions energètiques i renovacions de locals antics. En segon lloc, demanen que el consistori assumeixi el cost de la creació d'una plataforma en línia dels comerços de proximitat, «per tal de poder arribar a més clients a través de les xarxes».\nEl passat divendres, els bars i restaurants del Vendrell van fer una protesta a la plaça Vella en contra de les restriccions imposades per la Generalitat i per demanar un esforç més gran de l'Ajuntament en els ajuts i les bonificacions al sector.\nLa fibra òptica ja arriba al 70% del terme municipal del Vendrell\nLa revolució de l'habitatge va començar a TGN: el primer desnonament aturat fa 10 anys


Tercer grau I La Fiscalia insisteix a tancar Bassa i Forcadell en un nou recurs\nBarcelona. Dilluns, 1 de març de 2021. 10:27\nActualitzat: Dimarts, 2 de març de 2021. 09:29\nLa Fiscalia ha presentat un nou recurs contra el tercer grau. És el recurs d'apel·lació al Tribunal Suprem contra la decisió del Jutjat de Vigilància Penitenciària nº 1 de Barcelona de deixar en règim de semi llibertat Carme Forcadell i Dolors Bassa mentre no es resol el tercer grau.\nEl jutge argumentava un tema formal i recordava a la Fiscalia que no era el moment processal per fer-ho per desestimar la mesura cautelar de tancar a la presó les processades mentre no es resol el fons del recurs. El Ministeri Públic avui s'hi torna i eleva el cas al Tribunal Suprem. Avui mateix ja ha presentat el recurs a la Sala Segona. Explica que ja hi ha precedents, el juliol passat el mateix tribunal es va posicionar i va mantenir tancats els líders del procés fins que no es va resoldre el recurs del tercer grau.\nCom sempre argumenta que, en aquest cas, Carme Forcadell i Dolors Bassa, estan condemnades per delictes greus i amb penes de més de 5 anys.\nLa Fiscalia critica el jutge de vigilància penitenciaria els seus arguments per deixar en semi llibertat Forcadell i Bassa i entra en confrontació amb una mena de debat sobre qui té més raó: "denomina als recursos que s'interposen davant el jutge de vigilància penitenciària contra les resolucions administratives, els recursos d'apel·lació (el Tribunal Constitucional els anomena alçada), cal concloure, per la més elemental de les lògiques, que quan en l'apartat 5 d'aquesta Disposició Addicional torna a utilitzar el terme recurs d'apel·lació ho fa amb el mateix significat que en l'apartat 2, 3 i 6, incloent tant el sentit propi com impropi, perquè quan el legislador ha volgut diferenciar el recurs "propi" del "impropi", utilitza dues vegades el terme recurs d'apel·lació, per la qual cosa seguint la coherència de la redacció de la DA 5a de la LOPJ, hauria d'haver afegit, com fa en els apartats 2, 3 i 6, una frase similar a les que en tals apartats anteriors s'utilitza, com ara "excepte que es tracti de recurs d'apel·lació contra resolució administrativa".\nLa fiscalia subratlla que la Llei Orgànica del Poder Judicial estableix el caràcter suspensiu del recurs d'apel·lació en matèria de classificació quan es tracti de condemnats per delictes greus que puguin ser excarcerats. Al seu parer, cal una interpretació extensiva de la llei per aplicar la normativa del recurs d'apel·lació al recurs d'alçada que va presentar. També estudia la situació dels presos de Lledoners.


Elena, Joan Ignasi (advocat i cofundador d’Avancem).\nCarles Boix Joan Ignasi Elena Miquel Buch\nRamon Llull 21 de desembre de 2014 a les 11:50\nSí, respecte d'en Miquel Buch en penso el mateix. No pots seguir governant amb una decisió popular catalana de pronunciar-se definitivament per la independència. Se li poden fer moltes cabrioles i martingales, però la realitat és la que és i no és qüestió de disfressar-la, sense que aquest comentari hagi de ser cap retret a en Mas. Més aviat és per vèncer pors i dubtes dels temorosos del déu espanyol...


Saps què és un Corredor d’assegurances? - Seguramida\nSaps què és un Corredor d’assegurances?\nEn l’actual era digital, a l’hora de buscar una assegurança molta gent utilitza buscadors i comparadors web per trobar la oferta perfecta, una manera ràpida però realment eficaç? No, ja que la majoria de les persones que escullen aquest camí fàcil es queden amb el dubte de saber quin tipus d’assegurança és la millor, quines cobertures són les adequades en cada cas o quina companyia li convé més pel tipus de risc que vol assegurar.\nEl Mediador d’assegurances és l’expert en aquest camp que, oferint-nos una atenció personalitzada i individualitzada i ens ajuda a aclarir els dubtes esmentats anteriorment. Actualment hi ha tres grans figures de la mediació d’assegurances: el Corredor, l’Agent i l’Operador de Banca-assegurança. Els dos últims, l’Agent i l’Operador, no són figures independents, ja que exerceixen la mediació per només una companyia asseguradora (en el cas de l’Operadora, a més associada a una entitat bancària), per tant, per poder accedir a gairebé tots els productes asseguradors del mercat, el millor és posar-se en mans d’un Corredor d’Assegurances (i si és col·legiat, encara millor, tal i com ho som a Seguramida).\nUn Corredor d’assegurances és un professional titulat, que es dedica a informar, orientar i assessorar el seu client de manera independent als interessos de qualsevol companyia asseguradora, per dissenyar i personalitzar una pòlissa d’assegurança adequada a les seves necessitats, vetllant sempre pels seus interessos,i proporcionant-li sempre un servei objectiu i de qualitat. Aquesta és a principal diferència amb l’altra figura més coneguda de la mediació d’assegurances, l’Agent, el qual el seu a la companyia per la qual treballa.\nQuè ofereix un Corredor d’assegurances?\nAtenció directa i assessorament personalitzat, tant en persona com via telefònica o mail\nIndependència de les companyies i defensa dels interessos del seu client com a assegurat davant les companyies\nCreació de productes personalitzats que s’ajusten a les necessitats del client, permetent-li estalviar temps i diners pagant només per les cobertures que necessita\nAssessorament directe en la tramitació de sinistres


Intolerància a la Lactosa - Centre de Salut i Rendiment Ariadna\nLa lactosa és el sucre de la llet. Nosaltres, els humans també som animals, estem programats per rebre la llet de la mare durant els 2 primers anys de vida. Després, a mesura que ens anem fent grans, perdem els enzims que digereixen la lactosa perquè tenim el sistema immunitari desenvolupat i no necessitem rebre les immunoglobulines de la mare. També, perquè tenim dents per mastegar i som autosuficients per menjar sols. Aleshores, fa que no tolerem bé la llet i/o els derivats de la llet. La gent que els tolera bé, són mutants! És a dir, genèticament, no perden la fabricació d’enzims i poden digerir bé el sucre de la llet.\nBona lectura! 🙂\nalimentacióinflamació intestinalintolerància alimentàrialactosalletSalut\nNo només hi ha Burguers , Subway i 7Eleven, als EE.UU també hi ha menjar…\nCarme Rodie 21/04/2016 at 11:15\nAriadna 21/04/2016 at 13:01


VICENT BALAGUER/ Els 4 cantons: Sobre sexe i prostitució (CLXXXV)\nEns detinguérem parlant de l’hormona estrògena que actua sobre el coll uterí. Continuarem dient que segrega un moc molt abundant i fluid. I en la vagina la mucosa que la entapissa es fa més grossa i s’enriqueix amb glucogen (compost de sucres).\nEn la segona fase del cicle menstrual, la quantitat d’hormona estrogènica en la sang va reduint-se lentament, mentre que la hipòfisi posa en marxa la secreció de la gonadotropina B u hormona luteostimulant (L.H.) que provoca la formació de cossos grocs o luteinització; el cos groc és el fol·licle ovàric modificat després del seu rompiment; se li dona aquest nom perquè posseeix un pigment que apareix sols quan el fol·licle degenera. La vida del cos groc és limitada, perquè al cap de 8 o 10 dies de l’ovulació comença a degenerar; al final de la segona setmana la degeneració és completa i es transforma en una estructura de color blanquinós; posteriorment queda substituïda per una cicatriu fibrosa. La tercera gonadotropina u hormona galactropa té una acció estimulant de la lactació; per altra banda, posseeix una acció mantenidora del cos groc per la qual se la denomina també hormona luteotròfica o L.T.H. La seua acció en el cicle menstrual és molt breu, per la que se manté durant els 8 o 10 dies en què el cos groc no ha degenerat encara. En el cos groc de l’ovari es forma la progesterona, que és l’hormona ovàrica característica de la segona meitat del cicle menstrual. La progesterona actua sobre la mucosa de l’úter en la qual, després de l’acció de l’hormona estrogènica descrita, provoca una dilatació de les glàndules, i el farciment d’elles per productes nutritius. La progesterona se segrega durant uns 10 dies, és a dir, des d’un poc després de l’ovulació fins uns dies abans de la menstruació.\nEL COMPLEX MECÀNIC DE LES HORMONES\nEl cicle de l’ovari i el de l’úter estan, doncs, en relació intima. En la primera setmana després de l’inici de la regla, madura un fol·licle ovàric i al final de la segona setmana es trenca, essent expulsat un òvul; al mateix temps, per l’acció de l’hormona estrògena, l’úter experimenta una proliferació, és a dir, un creixement de la seua mucosa. Al trencar-se el fol·licle es forma un cos groc en l’ovari, aquesta estructura experimenta una fase d’apogeu i després decau, tenint lloc esta decadència uns dies abans de la regla; en aquest període del cicle, la mucosa de l’úter entra en estat de secreció. Mentrestant els estrògens desenvolupen en longitud les glàndules de la mucosa uterina o endemetrio, la progesterona les fa segregar. En el moment de la decadència del cos groc, al no ser fecundat l’òvul, es produeix la menstruació que és l’eliminació de la mucosa de l’úter. En altres termes, les regles periòdiques de la dona no són més que l’expulsió de la mucosa uterina preparada de bestreta per rebre l’òvul fecundat i que no ha sigut utilitzada. Esta expulsió és el signe més segur per poder afirmar l’absència d’embaràs.\nDesprés d’un cicle com el que hem descrit recomença el complex joc de les coordinacions entre les hormones hipofisàries i ovàriques que, al seu temps, es veuen també influenciades pel sistema nerviós, com vorem més endavant. Aquest joc s’interromp en presentar-se un embaràs o bé quan arriba, amb l’edat, la menopausa, que suposa la interrupció definitiva de les menstruacions.\nNormalment el flux menstrual és líquid i de color roig obscur. Un o dos dies abans de començar la seua avaluació, i a vegades alguns dies després de finalitzada, conté mucositats la secreció de les quals impedeix la coagulació sanguínia que presta el seu olor característic.\nDURACIÓ DE LES REGLES I PSIQUISME\nLa duració de les regles és variable, oscil·lant per terme mig entre quatre sis dies. Però existeixen regles curtes, d’uns dos dies, i altres llargues de vora vuit o deu dies. La sang evacuada durant el període és de 30 a 80 grams per terme mitjà, notant-se que les persones de forta constitució i bon estat de salut perden menys que les dèbils. El mateix, les dones que viuen en la ciutat en bones condicions de vida solen tenir pèrdues més abundants que les camperoles.\nEn la dona normalment constituïda i en bon estat de salut, la menstruació no falta al llarg de la seua vida sexual més que en cas d’embaràs. Però, com ha demostrat Stieve en treballs molt importants, pot deixar de presentar-se amb ocasió de desordres psíquics de caràcter greu o en circumstàncies especials. Així, per exemple, l’examen de dones mortes durant els bombardejos aeris o en altres accions de guerra, ha revelat l’absència d’evolució de la mucosa uterina. Estes observacions demostren i confirmen que sota la influència d’una “angoixa extrema” es produeixen alteracions i desordres funcionals de la vida sexual. També és conegut el fet que les refugiades de guerra comproven que no apareixen les seues regles durant varis mesos i això sense embaràs; estos trastorns són l’expressió d’una acció psíquica consecutiva a les al·ludides situacions d’angoixa, però que molt rars en la vida normal.\nEls exemples exposats provaran la influència del psíquic femení sobre el cicle menstrual, que no obeeix únicament a lleis d’ordre físic. La influència psíquica és capaç, segons veiem, de suscitar i mantenir nombrosos trastorns i irregularitats, existint interrupcions o retards de la funció, motivats moltes vegades tan sols per un temor a l’existència de gravidesa. Tampoc havem d’oblidar que, per altra banda, el procés físic de la menstruació actua també sobre el psiquisme individual.\nÉs justament d’importància fonamental esta interacció entre el psiquisme i el cicle, perquè sense el seu coneixement és difícil arribar a entendre l’actitud i a vegades el drama de l’adolescència en el moment de la pubertat. A la primera menstruació, pot ser tan violenta la reacció psíquica, que d’ella resulte un veritable conflicte; és aleshores quan l’actitud dels parents més arrimats és d’una importància bàsica. La jove púber és, amb freqüència, difícil de comprendre i és precís evitar a tota costa qualsevol mesura obligatòria o coercitiva, obtenint-se els millors resultats únicament amb una comprensió afectuosa.\nLA FECUNDACIÓ. ÒVUL I ESPERMATOZOIDE\nL’òvul, la major de les cèl·lules humanes (arriba a medir 0, 1-0, 3 mm.) visible a simples vista, encara que amb dificultats, és un cos esfèric que conté nombroses substàncies; és també portador dels caràcters hereditaris de les generacions precedents -pares, avis i avantpassats-. Els gens, al seu temps fixes sobre els cromosomes, són el suport d’aquests caracters. L’espermatozoide es moltíssim més petit que l’òvul, i en un d’estos crepuscles podrien tenir cabuda varis milers de gamets masculins, diferència de volum que troba la seua explicació en què l’òvul està provist de les “reserves” necessàries per alimentar l’ou fins la seua nidació en la mucosa uterina, on més avant trobarà substàncies per a la seua evolució. Continuarem.


El projecte Aïn Sebaâ al Marroc » Caldes Solidària\nEl projecte Aïn Sebaâ al Marroc\nCaldes Solidària (CS) i Amics dels Infants del Marroc (IMA) han iniciat al 2017 un procés de col·laboració en el projecte Aïn Sebaâ. Acompanyament de mares solteres i llurs infants, i inserció sociolaboral que es desenvolupa a Casablanca, Grand Casablanca, Marroc.\nEn aquest país, els infants nascuts fora del matrimoni i les seves mares són la població vulnerable més exposada a la discriminació, l’exclusió, la violència i l’explotació. Hom calcula que l’any 2009 hi havia 153 naixements fora del matrimoni per dia, dels quals 24 infants eren abandonats.\nDes de 1985, la contrapart del projecte, Association Solidarité Féminine (ASF) (Casablanca) promou els drets de les dones i els infants i prevé l’abandonament dels infants per la reinserció socioeconòmica de les mares solteres, a través dels programes que desenvolupa als seus tres centres, un dels quals, Aïn Sebaâ, és el focus d’aquest projecte.\nEl projecte pretén (1) garantir la inscripció de tots els infants de mares solteres desemparades al Registre Civil, tot reforçant el\ntreball de les assistents socials i escoltadores, (2) donar suport a la guarderia del centre d’Aïn Sebaâ per acollir i tenir cura dels infants, (3) organitzar cursos d’alfabetització funcional per a les seves mares, (4) acompanyar-les en la seva inserció professional a través de\nformació professional en cuina i d’activitats generadores d’ingressos, i (5) organitzar tallers de sensibilització per a estudiants/es.\nL’ajuntament de Caldes de Montbui ha contribuït al seu finançament atorgant 8.000 euros de la convocatòria de subvencions 2017 a projectes de cooperació al desenvolupament i solidaritat.\nConsulteu aquí la presentació del projecte que vam exposar davant de la Taula de Cooperació, Solidaritat, Pau i Drets Humans el dia 12 de juny de 2017 o descarregeu-la a continuació.\nDocument: Presentació projecte Aïn Sebaâ (1.55 MB)


Els Trackshittaz aconsegueixen el triomf per Austria |\nEls Trackshittaz aconsegueixen el triomf per Austria\nPosted on febrer 25, 2012 by Eurovisio.cat\tDeixa un comentari\nRepetint la mateixa fórmula televisiva aconseguida l’any passat amb l’edició del Vil kommen Düsseldorf, un show musical per consagrar de nou a tots els seguidors austríacs per la seva reentrada al festival d’Eurovisió, aquest any s’ha volgut tornar a plasmar l’èxit. Primer des del passat mes de desembre, penjant totes les cançons a través de la xarxa i posteriorment mitjançant els vots virtuals aconseguir 10 concursants per a la gran final d’aquesta nit.\nÖsterreich Rockt Den Song Contest, així han anomenat la preselecció celebrada aquesta nit on totes les espectatives del triomf eren per l’extravagant Conchita Wurst, un dels cantants més mediatics dels darrers temps sorgit del programa X-Factor i destacant per la seva indumentària transexual però conservant la seva barba al seu rostre. De fet, després de poder escoltar les 10 cançons finalistes s’han escollit dues d’elles per ser les super finalistes. En aquest cas si que ho ha aconseguit Conchita Wurst per una part, i per l’altra la banda juvenil Trackshittaz on finalment aquests últims han estat els vencedors amb la cançó Woki Mit Deim Popo.\nL’elecció s’ha fet mitjançant únicament el televot, on després de conèixer el duel entre Wurst i Trackshittaz, els dos han tornat a interpretar els seus respectius temes concursants.\nLa gala ha estat presentada per Andi Knoll, Mirjam Weichselbraun i Robert Kratky des dels estudis de la ORF a Viena i els participants han estat els següents:\nTrackshittaz: Woki Mit Deim Popo\nConchita Wurst: That’s What I Am\nJames Cottriall: Stand Up\nValerie: Comme Ça\nMary Broadcast Band: How Can You Ask Me?\n!DelaDap: Don’t Turn Around\nPapermoon: Vater, Father, Mon Père\nNorbert Schneider: Medicate My Blues Away\nLa banda vencedora ja havia participat a la preselecció de l’any passat i de fet la bona acollida al certàmen va fer que des del primer moment de saber que tornaven a participar de nou a la selecció, serien un dels màxims favorits.\nEls Trackshittaz es van formar el passat 2010 i està formada per Lucas Plöchl (amb nom artístic de G-Neila) i Manuel Hoffeiner, més conegut com a Manix. Els dos es van conèixer a la facultat de ciències econòmiques de la Universitat de Leopoldschlag i poc després van començar a penjar a la xarxa diferents versions de temes del moment en format rap i hip-hop. De fet aquest és el seu estil predominant. Mostra de l’èxit de la banda és que durant aquests dos anys, els dos discs editats han estat número 1 en vendes al país durant tres setmanes consecutives.\nPodeu veure l’actuació de la cançó guanyadora. Un rap desenfadat que presentaràn a l’escenari del Baku Crystal Arena durant la primera semifinal del festival:


Pujarem la tristesa dalt les golfes: La porta dels somnis\nDesprés d’un dia intens, poso el cap al coixí i tanco els ulls a poc a poc. Durant una estona no passa res. Dormo. Veig alguna cosa, és borrós però té colors. És clar! M’estic endinsant al món dels somnis.\nLa meva entrada és bella i senzilla. Envoltada de flors de tots colors. Les fragàncies més agradables arriben al meu nas. Hi ha unes roses molt elegants, vermelles, magenta, roses i ataronjades, totes barrejades. També s’hi reconeixen margarides amb un botonet al mig, envoltat de pètals blancs. Moltes altres flors es poden contemplar, algunes que ni existeixen al món real.\nLa porta és de fusta de roure, molt ben tallada amb figures per tot el marc. Hi ha unes lletres gravades, tenen unes traces infantils que costen de llegir. Sembla que posa el meu nom. Al mig de l’entrada hi ha una finestreta per la qual es pot veure el món dels somnis. Té dues barres de ferro que la divideixen en quatre quadrats iguals.\nTambé hi ha una alfombreta amb un escrit: Benvingut a la república independent dels teus somnis! I una cara somrient al costat. Del mateix color rosat que l’estora de fregar els peus hi ha un pom a l’esquerra de la porta. Té un pany molt gran dos dits més avall.\nEm poso la mà a la butxaca i en trec una clau d’or. No pesa gens. L’observo durant una estona. És molt bonica. Resplendeix lluentor daurada per tot el seu voltant, fins i tot la meva mà sembla d’or. M’atreveixo a entrar-la al pany. Encaixa a la perfecció. Començo a girar la mà i de mica en mica s’obra la porta. A darrera i apareix una llum molt forta. No em deixa veure res, però és bella. Sembla les postes de sol que es veuen des del menjador de casa meva. Faig un pas endavant i ja sóc a dins d’un somni.\nI tu, ja has vist la teva porta dels somnis? No tinguis por i entra-hi.\nPublicat per Cacaolat a 18:42\nAssentada, dreta, de costat, cap per avall... Bus...\nTenim urgències, amors que maten. Tenim silenci, t...\nOn és la nena que jo busco?\nFragment traduît d' Eclipse\nla banda sonora de les nostres vides\nEl diari de Noa\nDiuen que les paraules són buides, que manquen de ...\nQuan corres i corres però no aconsegueixes arribar...


Anticorrupció relleva per sorpresa els fiscals del cas 3%\nBermejo i Grinda són dos dels 22 que es van revelar contra el seu cap, Manuel Moix\nEls fiscals d’Anticorrupció Fernando Bermejo i José Grinda, que fins ara s’encarregaven de la causa del 3% des del 2013. ALBERTO ESTÉVEZ / EFE\nMadridCop d’autoritat de Manuel Moix a Anticorrupció. Enmig del motí declarat dimarts en aquesta institució per intentar impedir diversos escorcolls en l’operacióLezo, el nou fiscal en cap va anunciar ahir als encarregats del cas 3%, José Grinda i Fernando Bermejo, que els substitueix per dos companys destinats a Barcelona. Moix sosté que la maniobra es deu a l’excessiva càrrega de feina de Grinda i Bermejo i a la necessitat que el cas de comissions il·legals a CDC el portin fiscals més pròxims al jutjat instructor del Vendrell. Malgrat això, fonts fiscals ho interpreten com una lliçó per reafirmar el comandament de Moix i evitar noves revoltes contra seu.\nEn un comunicat, la Fiscalia Anticorrupció va confirmar la substitució de Grinda i Bermejo per Teresa Duato i Fernando Maldonado, d’aquesta mateixa fiscalia però destinats a Barcelona. La nota assegura que el moviment respon a l’estratègia de Moix que els fiscals catalans assumeixin els casos del seu territori, mentre que els de la seva seu central es focalitzin a Madrid. “El canvi no suposa cap modificació en la línia que ha mantingut la fiscalia en cadascun dels procediments i facilitarà l’assistència a la pràctica de diligències”, aclaria el comunicat.\nTanmateix, fonts de la fiscalia remarcaven ahir l’excepcionalitat de la mesura i els problemes que pot causar en la investigació del 3%. Tant Grinda com Bermejo s’ocupaven de la causa des del 2013. Ara els seus substituts hauran de fer-se càrrec des de zero d’un sumari d’enorme complexitat amb més de 100.000 pàgines i desenes d’imputats. En els últims mesos, el cas 3% ha apuntat a l’exconseller de Justícia i actual diputat de Junts pel Sí Germà Gordó, com l’aconseguidor de la trama del pagament de comissions il·legals per part de constructores a fundacions de CDC a canvi de manipular adjudicacions d’obra pública.\nAquestes mateixes fonts emmarquen la decisió del nou cap d’Anticorrupció en una reacció a la revolta dels fiscals de l’operació Lezo -Carlos Yáñez i Carmen García Cerdá- davant l’intent de Moix de descafeïnar l’operació en què es va detenir Ignacio González. Davant les seves ordres perquè s’oposessin a alguns escorcolls, Yáñez i Cerdá van convocar una junta de fiscals en què 22 dels seus 24 membres van votar en contra del posicionament del cap i es van alinear amb els seus companys, cosa que va obligar Moix a rectificar. Bermejo i Grinda formen part d’aquests 22 insurrectes.\nMoix apareix en una conversa gravada en la investigació que ha destapat el saqueig del Canal de Isabel II, l’empresa pública d’aigües de la Comunitat de Madrid. En aquesta conversa, Ignacio González mostra la seva alegria a l’exministre Eduardo Zaplana perquè Moix serà nomenat cap d’Anticorrupció, ja que el considerava més pròxim al PP. Tal com va informar l’ARA dimecres passat, fonts pròximes a la Unió Progressista de Fiscals ja van informar el fiscal general de l’Estat, José Manuel Maza, de l’existència d’aquesta conversa abans de nomenar Moix. Tanmateix, el màxim responsable de la fiscalia va escollir-lo tot i ser l’únic candidat que no procedia d’Anticorrupció. Va deixar de banda aspirants com Alejandro Luzón (cas Bankia i targetes black ), l’anterior número dos d’aquest organisme; Belén Suárez; Antonio Romeral ( papers de Bárcenas ) o María Teresa Gálvez (fiscal del cas Púnica).\nÉs el tercer escàndol relacionat amb Anticorrupció des de l’arribada de Maza a la fiscalia el novembre passat. A la revolta de fiscals i al relleu de Grinda i Bermejo s’hi suma l’ordre que la Fiscalia General va donar a les encarregades del cas Púnica perquè s’oposessin a la imputació de l’expresident murcià Pedro Antonio Sánchez (PP), a qui consideraven part d’un “pla criminal” per desviar fons. Quan es va produir aquest episodi, al febrer, Moix encara no havia sigut nomenat.


El Servei d’Esports presenta l'oferta de cursos per al segon semestre amb crèdits ECTS\nOferta formativa del Servei d'Esports\nÚltima modificació: 08/01/2018 | Font: SE\nEl Servei d'Esports de la Universitat Jaume I, amb la finalitat de complir el compromís adquirit en la seua carta de serveis, publica els cursos de formació per al segon semestre del curs 2017/2018.\nInformem que el període d’inscripcions ja està obert per a tots els cursos i tallers, i l'oferta és la següent:\nCurs de monitor i monitora d'activitats de temps lliure educatiu infantil i juvenil (2 crèdits ECTS)\nEl curs prepara l'alumnat per a intervenir de manera educativa en activitats de temps lliure infantil i juvenil, capacitant-lo per a organitzar, dinamitzar i avaluar activitats d'oci infantil i juvenil en el marc de la programació general d'una organització, mitjançant l'aplicació de les tècniques específiques d'animació grupal, amb una incidència explícita en l'educació en valors i amb atenció a les mesures bàsiques de seguretat i prevenció de riscos.\nCurs de socorrisme (2 crèdits ECTS)\nCurs oficial amb doble titulació de socorrista d'instal·lacions aquàtiques i socorrista d'espais aquàtics naturals, avalat per la Reial Federació Espanyola de Salvament i Socorrisme, la Federació Internacional de Salvament i reconeguda per la Conselleria de Governació per a desenvolupar legalment la labor de socorrista aquàtic.\nCurs d'instructor de ioga (2 crèdits ECTS)\nDurant el curs s'aprendrà el procés de construcció d'una sessió d'asanes perquè la pràctica resulte variada, efectiva i segura per a tots. Seguirem l'esquema de diferents escoles actuals, com ara la del ioga dinàmic, l'estil més gimnàstic, i d'altres fórmules més «clàssiques», per tal que dins d'un estil nou i actual únic es puga adaptar la pràctica a qualsevol persona.\nCurs d'entrenador personal d'alt rendiment (2 crèdits ECTS)\nAra tens l'oportunitat de formar-te en el sector de més expansió del moment, el de la vida saludable i esport.\nCurs d'especialista en entrenament de cross, HIIT i funcional (2 crèdits ECTS)\nAquest curs se centra en un nou sistema d'entrenament que consisteix a desenvolupar programes d'exercici utilitzant els conceptes d'anatomia funcional de manera pràctica. Amb aquestes tres formacions, podràs crear programes i mètodes de treball aplicant-los a cada persona segons les seues necessitats. És un sistema d'entrenament divertit i amb una infinitat d'exercicis amb diversos materials que poden servir tant per a entrenaments grupals com per a entrenaments personals.\nCurs d'educador de menjador escolar (1,5 crèdits ECTS)\nL'educació en el menjador escolar. Moments educatius en el menjador escolar: activitats socioeducatives en l'horari del menjador escolar. Importància de l'ambientació en el menjador escolar (ornamentació, mobiliari, temps i ritmes, ...)\nTaller de Tenis: Història, coneixements bàsics i pràctica del Tenis (0,5 crèdits ECTS)\nEnfocament teòric en relació al coneixement de la seua història i evolució, així com l'explicació dels diferents tipus de colpeig, material i regles. Part pràctica en la qual s'ensenyarà a com col·locar un sobregrip de forma correcta i a com colpejar correctament els diferents cops que existeixen en aquest esport.\nDurant el bateig de busseig t'ensenyarem la utilització de la màscara, aletes, jupetí, regulador i manòmetre. Aprendràs les tècniques de respiració i compensació i sobretot gaudiràs bussejant per la piscina.\nCurs de busseig PADI Open Water (1,5 crèdit ECTS)\nEl curs ensenya als alumnes les bases de coneixement i tècniques necessàries per a bussejar amb un company dins dels límits del seu entrenament i experiència. Al llarg del curs aprendràs els principis bàsics del busseig, equips i tècniques que te faran gaudir d'aquesta activitat.


EL TSJC amonesta una jutgessa d'Olot per tractar amb poc respecte i desconsideració dos advocades que parlaven català - El Gerió Digital\nLes lletrades asseguren que les va humiliar i les va acusar de falta de cortesia per no parlar castellà\nDijous, 6 d'octubre de 2016 12:57h\nL'advocada Marta Alsina al seu despatx, amb la gravació del judici de faltes on es van produir els fets © ACN\nTània Tapia / Garrotxa / Olot\nLa Sala de Govern TSJC ha sancionat amb una falta lleu una jutgessa d'Olot, Ana María Caballero Muñoz, per tractar amb "poc respecte i desconsideració" dos lletrades que volien parlar en català durant un judici. A més, també l'amonesta pel to i les expressions usades en l'escrit d'al·legació que va fer arribar a la Sala de Govern.\nEls fets van passar al març, durant un judici de faltes. Les dues advocades, Montserrat Vinyets i Marta Alsina, van voler expressar-se en català i la jutgessa els ho va retreure. Llavors, van iniciar una disputa de caire lingüístic. "Nosaltres vam expressar que teníem dret a parlar en català", remarca Alsina.\nDavant d'això, la jutgessa, que va admetre que portava tres anys a Catalunya, va assegurar que no entenia la llengua i les va acusar de "falta de cortesia" perquè elles eren "bilingües" i es podien canviar al castellà que, en paraules de Caballero, és "un idioma universal". El TSJC renya la jutgessa per usar un to "irònic i irrespectuós" cap a les lletrades, que han demanat la seva recusació "per enemistat manifesta" per tal que se l'aparti del cas.


Vots o escons - AraVallès\nAra, quan ja tenim data per a les eleccions al Parlament, tenim candidatures, i sembla que aquestes es van definint respecte de si les consideren plebiscitàries, comença a aparèixer en els mitjans de comunicació, tant en els d’aquí com en els de l’Estat, tant els públics com els privats, la discussió de com s’hauran de comptabilitzar els vots dels catalans per decidir si volem de debò la independència o no: en escons com en qualsevol altra elecció o en vots com es faria en un referèndum.\nPenso que en la majoria dels casos es tracta d’una discussió interessada i que només reflecteix la por dels que des de posicions unionistes perfectament definides, com són les de PP, C’s, PSC i UDC, i altres de porugues, com ara les de Podem, ICV i EUiA, preveuen que les seves posicions seran minoritàries en el futur Parlament.\nEls sobiranistes no podem caure en el parany de creure que sense una majoria clara de vots no tindrem el dret de decidir el futur cap a un nou Estat. Per què dic que demanar una majoria de vots pel SI és un parany?\n1) Malgrat que el 27S ens podran comptar els vots obtinguts per cada candidatura, entre els “blocs” del SI i del NO ens trobarem els vots atorgats a Catalunya sí que es pot. Com els hem de comptar, aquests?\n2) Crec que si volem deduir del conjunt de vots els resultats d’un referèndum per la independència, els vots nuls, els vots en blanc i els vots atorgats a Catalunya sí que es pot s’haurien de ficar en un mateix sac: els dels que no es defineixen en aquesta qüestió.\n3) Així doncs, per guanyar el referèndum només cal que els vots atorgats a Junts pel sí i a la CUP superin els que aconsegueixin PP+C’s+PSC+UDC. i crec que els poden superar amb escreix.\n4) Això no treu que fins el 27S seguim tractant de seduir més gent perquè voti independència.\nEn definitiva, quan ens diguin que cal comptar vots –com en un referèndum– i no pas escons, els respondrem que tenen raó però que en un referèndum només es compten els Sí i els NO, i mai les altres respostes ni les abstencions.


Classes Particulars | MEMORY - Escola de Teatre, Dansa i Musical\nLes classes de cant particular van dirigides tant a persones que vulguin iniciar els seus estudis de cant com a gent amb experiència prèvia.\nComptem amb un departament de cant format per professionals de diferents àmbits , per tant, ens adaptem a les teves necessitats i estils: pop, rock, teatre musical, clàssic, etc. Mitjançant una primera entrevista personalitzada trobarem el professor que millor s’adapti al que busques.\nLa durada i periodicitat de les sessions s’organitzen directament amb el professor, adaptant-se a les teves possibilitats.\nA les classes es treballarà la tècnica i el repertori en el que estiguis interessat/da. A més, tens la possibilitat de participar en els diferents esdeveniments que des del departament es programin durant el curs: audicions, concerts, etc.\nInstrument i més\nComptem amb un departament de cant format per professionals de diferents àmbits , per tant, ens adaptem a les teves necessitats i estils: pop, rock, teatre musical, clàssic, etc.\nMitjançant una primera entrevista personalitzada trobarem el professor que millor s’adapti al que busques.\nMEMORY ofereix un servei especialitzat per a totes les persones que vulguin preparar-se per a una audició: musicals, sèries de televisió i spots publicitaris, entre d’altres.\nEntrenament per a intèrprets\nEndinsar-se en el teatre musical des d’un enfocament eminentment pràctic.\nDonar recursos i eines tècniques bàsiques, essencials i indispensables en les disciplines principals del teatre musical (interpretació, cant i dansa) per tal que l’alumne pugui afrontar de manera autònoma un muntatge teatral.\nGenerar una actitud d’assaig i de treball, que implica concentració, constància, compromís i capacitat de treball en equip.\nPotenciar en els alumnes l’autonomia, l’autocrítica, la versatilitat (no l’especialització) i una mentalitat desperta, àgil, oberta i disponible.\nProves d'accés a l'Institut del teatre\nSessions fetes a mida per a l’alumne que estigui realitzant les proves de l’Institut a les diferents modalitats. Amb professorat especialitzat en aquest tipus de prova.


el bloc de francesc matas salla: Catalunya lliure i social\nDe la carta de L'Aurora. Lliure i social. La polarització de la campanya i la indecisió pivota entre si pot haver-hi una Catalunya lliure i si les retallades son inevitables. Unes candidatures posen l'èmfasi en un o altra element. Tanmateix amb CiU s'empitjoraran les retallades.\nEl que està al centre de l'imaginari popular és si cal una ruptura i separar-se de l'actual Espanya com la coneixem -negadora de la renovació de l'Estatut, de Constitució sense dret a l'autodeterminació, amb penalització a les inversions, retalladora i anti-social, monàrquica-, o si es pot establir una relació d'encaix beneficiosa per ambdues parts, tant en l'aspecte democràtic nacional com en l'aspecte social de serveis públics, condicions de vida, laborals, educació i cultura. La població mobilitzada com a nació va ser prou clara l'11 de setembre: Llibertat, Independència, Nou estat d'Europa.\nEl que està plantejat sobre l'escenari polític és exercir el dret d'autodeterminació amb una consulta ciutadana, que ha de ser vinculant. Independència, sí o no? Nou estat dins Europa, si o no? Nou estat en relació amb l'estat espanyol, sí o no? Federalització de l'estat espanyol, o relació federal entre estats? Quan s'ha mobilitzat el poble, tant el 10 Jl 2010 com l'11 S 2012, és perquè el govern i l'estat espanyol ha negat a Catalunya progressar en la seva decisió i llibertat.\nHa guanyat la consciència popular que amb l'estat espanyol les retallades i els greuges socials son inevitables. Hi ha una aspiració de canvi que emergeix potent, amb la sana il·lusió de que amb una altra situació com la independència potser es podrà fer front a les retallades, o fins i tot hi hauria més recursos per a la riquesa del país i per als aspectes socials. És possible més riquesa, més serveis públics, més treball i salut, amb CiU i les sangoneres financeres dominants catalanes?\nOposar o haver d'escollir entre la llibertat del país i les condicions socials dels seus habitants, és un fals dilema o un problema molt mal plantejat. Oposar les necessitats socials al desig popular d'emancipació nacional, afavoreix el lideratge dels poderosos nacional catalans i de CiU, o dels grans poders espanyols i del PP.\nLa coalició entre ICV-EUiA permet un camí de confluència, de sumar forces, d'obrir portes a que sigui la ciutadania que decideixi. Ara toca sobre Catalunya, i tot seguit haurà de ser sobre les retallades o sobre el propi cos. Escollir entre País i Esquerres? Joan Herrera va respondre: Volem un País d'esquerres. Ens cal contribuir a forjar una majoria social i política que esdevingui alternativa a un model social, a un model estatal i autonòmic que colpeja als habitants, mentre castiga brutal a la gent treballadora, jove i a les dones.\nPer aconseguir una Catalunya lliure i social, lliurement relacionada amb els pobles i estats d'Europa, i d'Espanya, segons decisió popular ciutadana en consulta vinculant, és pel què és útil el vot a ICV-EUiA.\nTaxes. L'increment desmesurat de les taxes judicials anul·la la igualtat ciutadana davant de la justícia. L'estat condemna a la indefensió i a l'abús al 99 % amb menys ingressos. Aquest estat és cada cop més perjudicial pel treball i pels drets bàsics democràtics. La Constitució és un paper mullat cada vegada més feixuc i absurd. Cal, tant a l'estat com a les autonomies, processos constituents democràtics.


Peix al cove ‘reloaded’ - Mail Obert - VilaWeb\nEl ciutadà d'avui o 'homo wifi' vol missatges fàcils, que entrin de pressa, pam, pam, pam. Vegem-ne alguns exemples: 'M'agrada', 'El colesterol és dolent per al cor', 'La llista del Mas és per a fer president el Mas'. Aquest últim us sonarà dels partits que competeixen a les eleccions amb la llista unitària, altrament menystinguda com a llista 'processista', que és moda de dir ara, o llista del xantatgista Mas. Perquè recordem com va, això: si Esquerra va amb Convergència és perquè s'hi ha venut, i si Iniciativa va amb Podem és perquè hi ha confluït. Fàcil, fàcil.\nPerò no ens desviem del tema. Tenim el missatge que 'La llista del Mas és per a fer president el Mas', i també tenim que agafada així, al buit, en una cambra estanca, és irrebatible. Què punyetes has de dir, davant d'un missatge tan senzill, per no dir simple? El polític que té un caramel com aquest a la mà, per a delícia del consumidor, no necessita res més per a fer campanya: per què s'hauria de complicar? Mas és el president de les retallades. Sí. Mas ha fet polítiques antisocials. Sí. Mas és d'un partit tacat per la corrupció. També. Mas és Cthulhu. Diuen. I per motius com aquests el 2012 va perdre noranta mil vots, tot i que encara va enredar un milió de barretinaires neoliberals que viuen aïllats a les contrades més remotes de Catalunya on només arriba TV3. Aquesta és l'explicació fàcil, perquè tampoc no em volia complicar.\nAclarit això, anem al gra: algú que ja en té prou amb l'eslògan 'La llista de Mas és per a fer president Mas' per a arreplegar vots, per què hauria de voler aprofundir que no es tracta d'una llista de 'persones' sinó de 'voluntats', com va dir Romeva, o, dit en pràctic, una opció instrumental que uneix persones d'ideologies diferents per assolir un objectiu comú? Ui, massa paraules. Per què li hauria d'interessar que l'objectiu és guanyar l'eina bàsica per a poder donar oportunitats de futur als catalans sense haver de demanar el permís dels espanyols? Nye, massa llarg. Per què hauria d'escoltar l'explicació que el govern resultant serà provisional, i que tindrà acordat un pla de xoc per a atendre l'emergència social del país durant la transició, i que justament per això ha de ser com més curta millor? Mireu: és que ja sento els roncs des d'aquí.\nDoncs aquesta és la feina que ens espera, perquè fer una proclama tipus 'Junts pel Sí a Mas i les retallades' (Joan Mena, 'Greatests Hits', 2015) és molt fàcil, però fer una revolució és molt complex. Caldrà que ens expliquem molt i molt. Infografies, gràfics, xifres, comparatives, pantallades del BOE, YouTubes. Pòsters gegants del Rajoy sobreimpresos amb el 'No habrá independencia de Cataluña' i enganxats per tota l'àrea metropolitana. Hem de fer tan fàcil com sigui possible l'accés a aquella informació objectiva que fins i tot als 'jonquindepes' ens fa mandra de buscar. El nostre principal error ha estat menystenir el temps que requereix explicar coses tan complexes a qui les vulgui saber —repeteixo: a qui les vulgui saber—, i ocupar-lo amb unes altres de tan fàcils com parar-nos la traveta. Però és clar, des del sofà tots som entrenadors.\nSigui com vulgui, ara cal mirar endavant, que per mirar endarrere ja hi ha els del 'dret de decidir-ho tot (amb permís de Madrid)'. Els que proposen un peix al cove 'reloaded' basat a demanar, pidolar, esgarrapar les engrunes que el Congreso es digni a concedir... amb el benentès que Pablo Iglesias s'endugui tots els escons del PP, PSOE i Ciutadans junts, que es desdigui d'això que 'la izquierda, quedárosla' i es repensi de no concedir referèndums que 'despiertan las pasiones de la gente'. I ara plego de la ironia: respecte absolut per qui confia en allò en què molts nous 'indepes' confiaven fa cinc anys. Els del 'dret de decidir-ho tot (amb permís de Madrid)' no són els nostres adversaris, encara que els 'indepes', que podem ser molt torracollons, ara siguem els seus. Aquí vindria un altre article, que ja el farem. Però de moment aquest s'acaba així: que al Congreso no hi ha res a fer ho hem vist sempre i ho continuarem veient. Amb eslògans fàcils es poden obtenir vots, però mai allò que és impossible.\nQue al Congreso no hi ha res a fer ho hem vist sempre i ho continuarem veient. Amb eslògans fàcils es poden aconseguir vots, però mai allò que és impossible.


El PP, El Pi i Ciutadans s'uneixen per a presentar una moció de censura contra el batle d’Andratx\n04 juliol 2022 05:06\nEl Partit Popular, El Pi-Proposta per les Illes Balears i Ciutadans han arribat a un acord a l’Ajuntament d’Andratx per a presentar conjuntament una moció de censura a l’actual batle del PSIB-PSOE, Antoni Mir, que es durà a sessió plenària extraordinària el proper 5 de juliol.\nDesprés de la reprovació el passat dijous, i sense que hi hagi hagut cap reacció per part de la batlia, els tres partits coincideixen en la necessitat d’un «canvi de rumb al municipi que recondueixi la gestió municipal i retorni l’estabilitat al Consistori». D’aquesta manera, apunten que, «davant les males formes i la deficient gestió del batle, que estan perjudicant el bon funcionament i la imatge del municipi», els tres partits han decidit donar aquesta passa endavant «per responsabilitat amb Andratx».\nLa portaveu del PP al Consistori, Estefanía Gonzalvo; el portaveu d’El Pi, Llorenç Suau; i el regidor del grup Ciutadans, Ángel Hoyos, han acordat la signatura conjunta de la moció de censura a Mir per part dels nou regidors que sumen les tres formacions a l’Ajuntament. En virtut de l’acord, les tres formacions governaran conjuntament l’any que queda de legislatura fins a les propoperes eleccions de 2023, amb Gonzalvo (PP) a la batlia d’Andratx.\nEl Partit Popular, El Pi-Proposta per les Illes i Ciutadans diuen coincidir en la necessitat «d’aportar estabilitat al govern municipal durant aquest any, centrant-se en una gestió eficient de les competències municipals, des de la moderació, la tranquilitat, la solvència, la transparència, posant als andritxols i andritxoles al centre de les polítiques i abordant les necessitats urgents que actualment té el municipi, com la falta d’efectius de policia local, el retard en la tramitació de llicències o la falta de sensibilitat en la política de tributs».\nAntoni Mir és batle d’Andratx des del juny de 2021 per l’acord de govern en les eleccions de 2019 que li donava el primer any de batlia a Katia Rouarch, d’El Pi, el segon a Joan Manera, de MÉS per Andratx i els dos anys restants per a Mir, del PSIB-PSOE.\n[VÍDEO] Justin Kashara: «Les declaracions de Pedro Sánchez sobre els fets de Melilla semblen dites per algú de Vox»\nEl valor de l'amistat (primera part)


Els oients de Mataró Ràdio poden escoltar falques per millorar l'ús del català - Ajuntament de Mataró\nEls oients de Mataró Ràdio poden escoltar falques per millorar l'ús del català\nL'Ajuntament, amb el suport del Centre de Normalització Lingüística (CNL) del Maresme i de Mataró Ràdio, ha engegat un projecte per millorar l'ús del català oral. La informació de la campanya, que porta com a títol "Engresca't a parlar bé en català", es va donar a conèixer a la Comissió Informativa d'Innovació i Presidència del passat 27 d'octubre.\nEls oients de Mataró Ràdio (89.3 fm) poden escoltar, des del dimarts 28 d'octubre i durant tres mesos, falques publicitàries on s'exposen frases incorrectes que es fan servir dia a dia i a continuació es dóna l'opció bona.\nLa utilització correcta dels articles, les hores en català, barbarismes que es fan servir per influència del castellà o d'altres llegües i la utilització dels verbs són alguns dels temes lingüístics que es posen de manifest en els exemples.\nFalques de ràdio educatives\nEntre els exemples que poden escoltar els oients de Mataró Ràdio hi ha la frase incorrecta "Són les set i mitja" quan de forma correcta es diu "Són dos quarts de vuit". També hi ha la correcció de barbarismes com "botiquín" que en català és "farmaciola" o "carrer peatonal" per "carrer de vianants" i "mando de la televisió" que s'ha de dir "comandament de la televisió".\nAquesta és una actuació prevista en el Programa d'Actuació Municipal (PAM) 2008, dins de la secció de Política Lingüística de l'Ajuntament.


Resum d'activitats desembre 2010 / febrer 2011 - Viquimèdia\nResum d'activitats desembre 2010 / febrer 2011\n2 Alliberament de continguts\n[modifica] Cursos i jornades 2 de desembre. Conferència sobre la Viquipèdia a Òmnium cultural. Gomà i Pallares\n21 desembre. Taller d'edició a la Viquipèdia a la Universitat Carlos III de Madrid. Usuari:Gomà\n11 de febrer Xerrada sobre la Viquipèdia al Centre civic de Porqueres. Usuari:Gomà\n18 Febrer Taller d'introducció a editar a la Viquipèdia A la Casa Golferichs de Barcelona. Usuari:Gomà\nViquiprojecte:Viquifabricació. S'ha acabat la prova pilot del primer semestre del curs. Han participat en català: 3 professors, 23 alumnes que han treballat 41 articles. En espanyol han estat 3 professors, 21 alumnes i han treballat 23 articles. Aquesta prova ha servit per detectar la llista d'errors més freqüents, per preparar el contingut dels cursets inicials i per desenvolupar els viquiprojectes i bots de suport a la gestió del projecte. Molts articles encara necessiten millores significatives.\nViquiprojecte Viquibalear. S'han completat els períodes d'inscripció i de creació d'articles. S'han començat a trasllada a la Viquipèdia els millors. Han completat el curs 9 mestres i 44 alumnes. De moment s'han traslladat a la Viquipèdia 138 articles. Usuari:Paucabot\nViquiprojecte Viquiescoles. És una rèplica del projecte viquibalear però pretén explotar la riquesa dels diversos sistemes educatius i les diverses llengües en que estudien els alumenes d'arreu els PPCC. L'objectiu d'aquest any és fer una prova pilot i crear la infraestructura que permeti estendre-ho. S'ha instal·lat el mediawiki i s'han inscrit els mestres. En total hi participen 16 mestres d'escoles del Principat, la Catalunya del Nord, de les Illes, de l'Alguer i del País Valencià. Usuari:Barcelona\nCurs de mediawiki A la School ow webcraft Esenabre\nCurs d'iniciació a l'edició wiki de l'assignatura de Bioinformàtica de la UPF Usuari:Toniher\nTaller Wiki a la Biblioteca d'Oliva (València). Setmana del 21 al 25 de Març.Usuari:Lilaroja\nXerrada sobre la Wikipedia al Institut de secundaria de Pego (Alacant). Setmana del 21 al 25 de Març.Usuari:Lilaroja\nXerrada sobre resultats de recerca sobre la Governança de la Wikipedia. Universitat Politècnica de València. 21 de Març.Usuari:Lilaroja\n[modifica] Alliberament de continguts Ja s'ha tramitat el permís a OTRS per publicar el llibre Les Plantes Cultivades. CEREALS de PUJOL PALOL, MIQUEL i s'ha començat a volcar-lo al viquitext: Les Plantes Cultivades. Aquest llibre conté moltes imatges d'alta qualitat sobre els cereals que poden servir per il·lustrar articles de la Viquipèdia. S'estan pujant a Commons amb la col·laboració de joancreus. (Exemple).\n[modifica] Mitjans de comunicació Hi ha hagut molta activitat en els mitjans de comunicació daurant aquest trímetre bàsicament entorn a 4 temes:\n300.000 articles de la Viquipèdia en català. EL 21 de desembre es va divulgar la nota de premsa que la Viquipèdia en català havia assolit els 300.000 articles. Se'n varen fer ressò diversos mitjans: racó català, Bits catalans, Directe.cat, La tafanera. El 24 de desembre Com radio entrevista en Ssola.\n10è aniversari de la Viquipèdia. En base a això s'han fet diversos vídeos i entrevistes a la ràdio: Video fet al Citylab de CornellàKRLS i Gomà, TV3 KRLS i Gomà, L'internauta Gomà, L'entrevista a Vilaweb Gomà, Ona Mallorca Paucabot. Molts mitjans se'n varen fer ressò.\nAtorgament de 20.000€ d'ajut de la Fundació PuntCat per desenvolupar el pla estratègic de la Viquipèdia: Rado 4, Endirecte.cat, Technology911, Diari de Girona, Somdigitals.cat, Tecnonews, Comunicació21, A l'Alguer ha tingut un fort ressò mediàtic la organització del concurs de fotografia digital per il·lustrar els articles de la Viquipèdia: A l'Alguer.cat en català i en italià i a la televisió de l'Alguer.\n[modifica] Relació amb entitats L'IEC ha difós entre les societats filials la petició de col·laboració amb la Viquipèdia. De moment han respost positivament la Secció literària i la societat d'estudis hebraics. Barcelona\nHem continuat els contactes amb la Federació d'entitats de Gent Gran de Catalunya. S'està cercant la manera de dinamitzar la participació dels membres a la Viquipèdia. Usuari:Pallares.\nLes relacions amb el museu Picasso han conclòs amb la organització de la 1a Trobada Museus Catalans i Viquipèdia Kippelboy. Hem d'agrair la seva col·laboració a User:Witty lama.\nEl 24 de gener ens varem reunir amb l'Escola Massana. Els varem proposar que els alumnes dibuixin retrats de persones de les que no hi ha fotografies lliures ni possibilitat de fer-les i les publiquin en llicència lliure per il·lustrar articles de la Viquipèdia. La primera impressió va ser bona però després s'ha arribat a la conclusió que aquest curs acadèmic no podrà ser. Pallares.\nEL 14 de febrer es va reunir el patronat de la Fundació Torrens-Ibern. Els varem presentar 30 llibres de text universitaris en anglès en llicència lliure. La Fundació contactarà amb professors universitaris per avaluar la qualitat i si és adequada finançarà promocionarà la col·laboració amb la universitat per traduir-los i publicar-los al Viquillibres. Gomà.\n[modifica] Altres kippelboy va assistir al Glamwiki 2010 al museu Britànic.\nEl 16 de desembre la Fundació puntCat ens va atorgar un ajut de 20.000€ per desenvolupar el pla estratègic de la Viquipèdia.\nHi ha dues entitats que han acceptat de donar informació al públic sobre la Viquipèdia i de fer-nos de punt de contacte: Centre d'estudis comarcals del Baix Llobregat A Sant Feliu de Llobregat i la Societat Coral el Micalet de València. Aquestes entitats tindran fulletons i llibres de la Viquipèdia i una persona que sabrà editar. Oferiran informació al públic i posaran en contacte amb la Viquipèdia o la associació els possibles interessats en contactar. Esperem que siguin els primers passos d'una xarxa que cobreixi tot el territori.\nS'han fet millores a l'amical-bot. S'ha implementat un mòdul que proposa categories i s'han afegit més plantilles i pàgines d'ERs.\nS'ha desenvolupat el bot que tracta les dades estadístiques de les poblacions franceses. A partir d'aquí es pot complementar el contingut dels articles demanant-ho amb una plantilla o es poden crear automàticament. Actualment en procés de discussió. Vegeu exemples d'articles: Artice ampliat o Article creat de nou.\nAl desembre es va fer la tercera enquesta als usuaris de la Viquipèdia. Els resultats es varen publicar al gener. Els teniu aquí: Viquipèdia:Tercer sondeig dels usuaris. Hem d'agrair la feina a en Marc Miquel.\nLa associació dóna suport al projecte Wiki Loves Monuments. Hem comprat el domini http://wikilovesmonuments.cat i estem fent gestions per tenir patrocinadors i donar premis al concurs. (vriullop i altres, vegeu les pàgines del projecte).\nLa associació està participant intensament en l'organització dels actes del 10è aniversari de la Viquipèdia en català. Informarem el mes que ve dels resultats.\nFòrum de cultura lliure i accés al coneixement (http://www.fcforum.net). Participació amb el llançament d'un Manual sobre sostenibilitat a l'era digital Gomà Usuari:Lilaroja\nObtingut de «http://www.viquimedia.cat/v/index.php?title=Resum_d%27activitats_desembre_2010_/_febrer_2011&oldid=12690»\tCategoria: Activitats\tEines de l'usuari\nCita aquesta pàginaExplora les propietats\tDarrera modificació de la pàgina: 11 gen 2012 a les 20:49.\nAquesta pàgina ha estat visitada 813 vegades.


Converses vora del foc: COLIFLOR AMB PERNIL\nA casa ens agraden molt les verdures i de tant en tant miro de fer-les una mica diferents. No havia provat la salsa de iogurt i quan vaig veure aquesta recepta em va semblar que podia ser interessant i aquí la teniu. No va sobrar gens.\n- 100 g de pernil cuit en un tall\n- 1 cullerada de farina\n- 1 tassa de brou de pollastre o de verdures\n- 1 cullerada d'oli\n- Pebre vermell\nTalleu el pernil cuit en daus, reserveu. Netegeu la coliflor i separeu-la en ramets.Peleu la ceba i tallar-la molt petita.\nCoure la coliflor en aigua bullint amb sal durant uns 10 o 15 minuts. Per altre banda, escalfar l’oli en una paella i sofregiu la ceba durant uns 7 o 8 minuts fins que quedi transparent. Afegiu el pernil cuit i la cullerada de farina, deixeu que es torri una mica i afegiu el brou calent, barregeu-lo amb el batedor per desfer la farina. Salpebrar i coure uns 3 o 4 minuts remenant. Afegiu els iogurts i deixar coure una mica més a foc baix durant un parell de minuts i reserveu.\nEscórrer la coliflor i repartiu-la en plats. Afegiu-li al damunt la salsa que heu preparat i empolsar una mica de pebre vermell i julivert.\nPublicat per Pebbles a 17:41\nEtiquetes de comentaris: Primers\nDoncs fa una pinta boníssima!!! Me l'apunte!! Salutacions\n29 de juny, 2011 16:14\n11 de maig, 2014 18:56\n08 de desembre, 2014 10:30\nCrema de remolacha - Esta publicación es cortesía de webos fritos [image: Vasitos, de webos fritos] Hoy te traigo esta riquísima crema de remolacha. A mí personalmente la r...\nPastís de poma, un altre pastís de poma - No us diré que és un pastís lleuger, perquè no ho és! Porta farina d'ametlla i el farciment recorda al massapà. Si sou de massapà segur que el trobareu un...\nFLAN CHOCOLAT - Avui us posto aquestes delicioses postres de xocolata, un *Flan Chocolat* que vaig veure al blog de la Mercè i que ens ha encantat! No és gens empalag...\nFlan chocolat - Avui aquest blog fa 12 anys!! Per celebrar-ho, una recepta a l'alçada de la festa. ;) Ja fa unes setmanes us vaig presentar la recepta que tant èxit va t...


Taller d'Escriptura Poètica\tdimecres, 9 de setembre de 2015 17:36\tTALLER D’ESCRIPTURA POÈTICA CURS 2015-2016 Poesia és la unió de dues paraules que hom no va suposar mai que poguessin anar plegades, i que formen una cosa així com un misteri (Federico García Lorca). En aquest taller tractarem de desxifrar...\nLlegiu-ne més...\tClub de Lectura d’Amics de les Arts / 15-16\tdimecres, 9 de setembre de 2015 17:21\tNovel·la negra\nDimecres 14 d’octubre, a les 19:00h: La clau de vidre, de Dashiell Hammett Dimecres 11 de novembre, a les 19:00h: Mossegar-se la cua, de Manuel de Pedrolo Dimecres 9 de desembre, a les 19:00h: On mai no creix l’herba, de Sebastià Bennasar\nDimecres 13 de gener, a les 19:00h. Taula rodona «Crims i criminals a casa nostra» amb Anna Maria Villalonga, Josep Torrent, Carles Quílez i Marce García. Moderador: Sebastià Bennasar. Activitat coorganitzada amb la llibreria Synusia\nJa pots veure el vídeo d' "El camí dels estels"\tdimarts, 23 de juny de 2015 20:10\tJa està disponible per a tots els socis i amics de l'entitat i de la música coral i la poesia el vídeo promocional de l'espectacle "El camí dels estels", del Cor Montserrat i el Grup de Teatre d'Amics de les Arts i Joventuts Musicals.\nLlegiu-ne més...\tConvocatòria per a una exposició de poesia visual: El temps\tdivendres, 6 de febrer de 2015 20:46\tEl Laboratori Creatiu d’Amics de les Arts us convoca a participar a una exposició de poesia visual que es presentarà al públic des del 7 d'abril al 3 de maig de 2015 al Cafè-bar d’Amics de\n« Inicia Anterior 1 2 3 4 5 6 7 8 9 10 Següent Final »\tPàgina 7 de 30\tL'entitat


Ha mort Maria Antònia Oliver, escriptora i defensora de la llengua catalana\nAquest dijous 10 de febrer ha mort a Palma l'escriptora i persona compromesa amb la llengua i la cultura, Maria Antònia Oliver Cabrer (Manacor, 4 de desembre del 1946).\nMaria Antònia Oliver ha estat una destacada escriptora mallorquina en llengua catalana, principalment coneguda per la seva producció novel·lística i de narrativa breu, però també ha conreat la traducció (al català i castellà), l'assaig literari, la literatura infantil, la dramatúrgia i el guionatge.\nLa seva tasca va merèixer diversos premis i reconeixements, entre els quals, el Premi d'Honor de les Lletres Catalanes.\nAquí, podeu llegir la darrera entrevista que li va fer dBalears.\ni en aquest enllaç i aquest altre, dues parts d'una entrevista amb més profunditat.\nBiografia de Maria Antònia Oliver a escriptors.cat\nMaria-Antònia Oliver (1946-2022) neix a Manacor el desembre de 1946. De ben menuda ja s'havia sentit atreta per la literatura, primer com a lectora i incipient poeta, i més tard escrivint ella mateixa la seva pròpia obra narrativa. Quan publica la primera novel·la, Cròniques d'un mig estiu, té tot just 23 anys, però ja un escriptor tan reconegut com Llorenç Villalonga afirmava que aquella autora joveníssima arribaria molt lluny. Efectivament, des d'aquell octubre de 1970, dins el món de la literatura en català, Maria-Antònia Oliver s'ha fet un nom de prestigi i, a través de les traduccions d'algunes de les seves obres, l'autora ha arribat a un gran nombre de lectors tant d'Europa com dels Estats Units.\nPer Fèlix, fa 5 mesos\nCom la trobarem a faltar\nPer miserable, fa 5 mesos\nBarrufet, ets un miserable\nPer Roger, fa 5 mesos\nDescansa en pau i llibertat\nPer barrufot barrut, fa 5 mesos\n¿Y no era suficiente, en momentos tan tristes por la pérdida de esta gran escritora, dar el pésame a la familia, rogar por ella al Creador y dejarnos de Bauzá, de insultos y de fachas?.\nQue el señor la tenga en la gloria como deseamos las personas bien nacidas a las que nos dejan, sean del color o pensamiento que sea.\n-Una gran defensora de la nostre llengua, estic convençut que un gran mallorquí com en Bauzà ho sentirá molt a pesar de ser un fatxe renegat del català.\nGran escriptora. Molt trist.\nUna gran defensora de la nostra llengua, i gran escriptora, Descansi en Pau.\nDescansa en pau i moltes gràcies!\nUna gran escriptora!!


Pot, la nostra societat, estar vivint una distopia?\nSi invertim el plantejament Darwinià, pot passar que, el que semblava la cúspide de la civilització, no estigui pensada per l’home, sinó per animals capaços de desenvolupar comportaments més eficaços que els de l’ésser humà.\nL’obra d’en Cesc Abad permet endinsar-nos en una mena de jardí de l’Edèn on cada element viu en comunió amb el seu entorn, i al mateix temps, ens fa reflexionar sobre els perillosos avenços tecnològics, que poden fer mutar parts d’un cos animal, en un semàfor o una pistola.\nPotser estem davant d’una involució de les espècies, on els veritables pàries del planeta seran els homes i les dones que observen els desitjos de l’espècie animal.\nPotser estem davant d’una nova distopia que ens permet reflexionar sobre el nostre paper al món, com una sàtira del comportament humà.\nPotser, en Cesc Abad, està inventant un món, per parlar del nostre.


Vols comprar Dakine Factor 22L? Estàs al lloc adequat! A la categoria de Motxilles de la botiga de muntanya trobaràs una gran varietat i tots els models disponibles, sempre amb el millor preu. Aconsegueix els millors productes de muntanya i que s’adapten a les teves necessitats i exigències a trekkinn. Estàs buscant un regal? Aleshores no et pots perdre les últimes ofertes de Motxilles i maletes.


ModernismeAborigen: de gener 2011\njovent, les propostes no s'aturen. Gaudim-ne!\nApa-li, que són dos dies!\nPublicat per el Nano a 7:49 Cap comentari:\nvinga, una micona més. Seguim amb un parell de llamps de cançó. D'entrada, la versió vallesana del "Yellow submarine", dels Drums.\nI amb el vostre permís en repetirem una, la versió egarenca del "Paint it black", "Tot negre". Però es que és tan bona!\nApa-li, mongeta del ganxet i endavant!\nPublicat per el Nano a 9:44 3 comentaris:\nsi sou pels rodals de Collserola teniu la següent oferta: trieu i remeneu!\nPublicat per el Nano a 19:05 1 comentari:\nencetarem un seguit de comparances entre diverses versions. Els primers fascicles els dedicarem a la comparativa Rolling Stones vs The Beatles.\nPer engegar, us servim dues versions ben originals, les que conté l'EP dels Bonds. De ben segur, un dels millors discos de l'època: el disseny, la qualitat musical i lletrística, la tria....tot rodó! Fonts ben informades asseguren que els artistes en qüestió eren els músics d'estudi de Concèntric. Les casualitats no existeixen.\nEl "Satisfaction"...però ben revisada, eh! Amb unes elegantíssimes flaires brasileres i una execució impecable. Gaudiu-ne!\nI el "Yesterday"..."Ahir"! Sense deixar el nivell, prenen el clàssic dels Beatles i encara el fan més esponjós i tèrbol. Prodigiós. Mireu, mireu....\nPublicat per el Nano a 8:05 4 comentaris:\nDoncs ves per on a Lleida hi teniu festeta de la bona el proper divendres 14 de gener.\nVinga, que engegi la Màquina!\nI ballar que són dos dies!\nPublicat per el Nano a 16:10 3 comentaris:\nPublicat per el Nano a 13:56 Cap comentari:


El governador republicà de Vermont insta a posar en marxa la 25 esmena per destituir el president\n6 min. Londres 07/01/2021 14:44 Traduccions: Cat Cas\n651x366 El vicepresident Mike Pence i la presidenta de la càmara de Representants, Nancy Pelosi, aquest dimecres al Congrés dels Estats Units / ERIN SCHAFF / EFE / EPA El vicepresident Mike Pence i la presidenta de la càmara de Representants, Nancy Pelosi, aquest dimecres al Congrés dels Estats Units / ERIN SCHAFF / EFE / EPA\nEn els moments més greus de l'assalt al Capitoli dels Estats Units, després que s'interrompés la sessió de ratificació del president electe, Joe Biden, el governador de Vermont, el republicà Phil Scott, va fer una crida, a través de les seves xarxes socials, a fer fora de la presidència Donald Trump encara que ja només li quedin tretze dies com a inquilí de la Casa Blanca. Scott va acabar un fil de sis piulades a Twitter dient: "Els fonaments de la nostra democràcia i els principis de la nostra república estan sent atacats pel president. Ja n'hi ha prou! El president Trump hauria de dimitir o ser cessat del seu càrrec pel seu gabinet o pel Congrés". Invocava, de fet, la 25 esmena de la Constitució dels Estats Units.\nLa de Scott no ha sigut l'única veu que ha cridat en les últimes hores a posar fi als dies del magnat de la manera més ignominiosa, potser l'única possible atesa la gran ignomínia amb què ell mateix ha tacat el cor de la institució.\nTambé s'hi ha sumat, entre d'altres, el senador Ben Sasse, republicà per Nebraska, que ahir assegurava que la violència viscuda a la capital federal "era el resultat inevitable i lleig de l'addicció del president a alimentar constantment la divisió". "Avui el Capitoli dels Estats Units, el símbol d'autogovern més gran del món, ha estat saquejat mentre el líder del món lliure, darrere el seu teclat, no parava fer piulades contra el seu vicepresident perquè havia complert els deures del seu jurament a la Constitució". Sasse, però, no ha arribat a suggerir que Pence substituís Trump.\nQui sí que ho han fet és un grup molt destacat de politòlegs d'universitats americanes de pràcticament tots els estats de la Unió. Han signat una carta oberta exigint una acció decidida contra el que molts entenen que ha sigut un intent de cop d'estat institucional.\nEls signants han demanat "al Congrés dels Estats Units, al vicepresident Mike Pence i al gabinet que destitueixin immediatament el president Donald J. Trump mitjançant el procés d' impeachment o invocant la 25a esmena". "Les accions del president –indiquen– amenacen la democràcia nord-americana. Ha rebutjat la transferència pacífica de poder, ha animat els legisladors estatals a tombar els resultats electorals en els seus estats, ha pressionat un funcionari estatal perquè canviés els resultats electorals i ara ha incitat una multitud violenta que va aturar el recompte de vots electorals i va assaltar el Capitoli dels Estats Units".\nOrigen de l'esmena\nHa passat més de mig segle des que la Constitució del Estats Units va ser esmenada per incloure un mecanisme per destituir el president. Mai fins ara s'ha utilitzat. L'esmena, ratificada el 1967, va crear un mecanisme legal per designar un cap d'estat quan el president estigui discapacitat o mort. En concret, el text diu que se'l pot destituir si és "incapaç de complir els poders i deures del seu càrrec".\nAl llarg de la presidència de Trump hi ha hagut moments en què l'esmena s'ha esmentat en cercles polítics de Washington. Potser era una fantasia o un desig més que no pas una realitat. Però se'n va parlar, per exemple, quan el president va piular que tenia un "botó nuclear més gran" que el del líder nord-coreà, Kim Jong-un. Al llibre Fire and fury Michael Wolff va retratar un president que no estava a l'altura de la feina. "No és forassenyat dir que es tracta d'afers de la 25a esmena", va dir el 2018 en una entrevista al programa Meet the press de la cadena NBC, al·ludint a la referència nuclear.\nCom es pot invocar la 25a esmena?\nPer fer-ho, en primer lloc, cal coratge polític. Entre altres coses perquè suposaria que tots els que fins ara li han rigut les gràcies, i han atiat encara més l'enorme ego de Trump i tots els seus deliris, fan un acte públic de penediment. A això equivaldria que el vicepresident Mike Pence –que massa tard, i massa calladament, sembla haver trencat amb l'encara comandant en cap dels Estats Units– i la majoria del govern el declaressin incapaç de "complir els poders i deures del seu càrrec".\nSi el president discutís la decisió, dos terços de la Cambra de Representants i del Senat haurien de votar per cessar-lo i substituir-lo pel vicepresident en un termini màxim de 21 dies. Els legisladors podrien també designar, a través d'una llei especial, un govern alternatiu al consell de ministres amb el qual Mike Pence podria intentar determinar que Trump no pot continuar. De totes maneres, els termes de la presumpta incapacitació són molt ambigus. I en cap cas inclouen aspectes com diferències polítiques, la impopularitat, el mal criteri, la incompetència, la mandra o una conducta impugnable. L'esmena 25a sembla, sobretot, un artefacte decoratiu; intimidatori, i poc més.\n¿És probable la incapacitació de Trump?\nTot i que aquest dijous al migdia, primeres hores del matí a Washington, diferents mitjans de comunicació nord-americans apunten que hi ha "reunions preliminars" entre membres del govern per destituir Trump, el fet és que la possibilitat és remota o molt remota. El 2019 Pence va qualificar d'"absurd" qualsevol suggeriment que invoqués l'esmena 25a. Però, a més, queden només tretze dies per a la fi del seu mandat i hi ha poc temps per posar en marxa tot el procés, per no esmentar que potser no hi ha tampoc l'abans esmentada voluntat política.\nEl breu comunicat que Trump ha fet públic aquesta matinada a Washington fa pensar que ningú no s'atrevirà a fer el pas. L'encara president s'ha volgut protegir de qualsevol possible acusació d'instigar l'assalt al Capitoli i ha assegurat, a més, que no s'oposarà a sortir de la Casa Blanca: "Encara que estic totalment en desacord amb el resultat de les eleccions, i els fets m’ho confirmen, tot i així, hi haurà una transició ordenada el 20 de gener. Sempre he dit que continuaríem la nostra lluita perquè només es comptabilitzessin els vots legals. Tot i que això representa el final del primer mandat més gran de la història presidencial, només és el començament de la nostra lluita per tornar a fer Amèrica gran".\nEl regnat d'un Calígula del segle XXI acaba de forma lògica. Va començar explotant el populisme i les mentides i arriba al punt i final desafiant les institucions de què s'ha servit durant quatre anys. La gran incògnita a hores d'ara és si després de l'espectacle viscut, Trump i el trumpisme tenen cap recorregut i si el Partit Republicà es desfarà del seu agent més destructor.


Notícies - Romeva entrarà aquest dimecres a la presó de Lledoners\nRomeva anirà a la presó de Lledoners, a Sant Joan de Vilatorrada ( 2/jul/18)\nLa Guàrdia Civil traslladant quatre dels polítics independentistes empresonats entr ant al Centre Penitenciari de Zuera / Foto: ACN\nel 3/jul/18 Acn / Sílvia González Política PDF\nEl santcugatenc Raül Romeva, juntament amb Oriol Junqueras, Jordi Sànchez i Jordi Cuixart, arribaran aquest dimecres a la presó de Lledoners, a Sant Joan de Vilatorrada. Després de fer nit al centre penitenciari de Zuera, a Saragossa, els polítics independentistes seran traslladats a Brians II, on es farà el canvi de custòdia amb els Mossos. La previsió és que finalitzin la jornada a la presó de Lledoners, al Bages. Carme Forcadell i Dolors Bassa sortiran aquest dimecres d'Alcalá Meco per, després d'una parada tècnica a Saragossa, arribar a la presó de Puig de les Basses, a Figueres.\nCrida dels familiars\nL'Associació Catalans pels Drets Civils ha demanat als ciutadans que no dificultin l'accés a la presó de Sant Joan de Vilatorrada. La dona de Romeva, Diana Riba, se'n fa ressó a Twitter.\nDes de l’ACDC demanem que es segueixin les concentracions coordinades per Òmnium i ANC. Per la seguretat del propis presos i la garantia del trasllat sense incidents demanem que ningú vagi a les vies d'accés ni a les presons mentre durin els trasllats. Gràcies pel suport! https://t.co/cLTrYMmTRc\n— Diana Riba (@DianaRibaGiner) 3 de julio de 2018\nL'ANC i Òmnium han fet efectiu aquest dimarts el pagament de 2,1 milions d'euros de fiança que el jutge santcugatenc Pablo Llarena ha imposat als 14 exmembres del govern processats pel malversació per l'1-O. En una entrevista a 8tv, la presidenta de l'ANC, Elisenda Paluzie, ha afirmat que 'no deixarem soles les famílies'. A través d'un missatge a les xarxes, les entitats sobiranistes celebren que amb les aportacions de tothom s'hagi pogut fer front a la multa i s'hagi impedit que embarguin els exconsellers, 'agreujant' el patiment dels presos i 'exiliats'.


IniciPlatgesLes platgesMobilitatMou-te en vehicle privat\nLa xarxa viària del municipi del Vendrell permet els desplaçaments en cotxe a la majoria dels barris i urbanitzacions.\nTràmits i gestions relacionades amb vehicles\nAccés a zona de vianants: Accés restringit, l'entrada de vehicles està regulada.\nZones d'estacionament lliure i regulat al municipi del Vendrell.\nAccés restringit a la zona de vianants\nL’¡lla de vianants és un espai destinat preferentment als vianants on disposen de la totalitat de l’amplada del carrer per poder caminar. Aquest espai és una àrea ambiental lliure de cotxes i vehicles de motor.\nL’illa de vianants està vorejada per portes d’entrada, que són accessos senyalitzats a l’efecte i amb càmeres lectores de matrícules. Per poder accedir-hi lliurement amb el vehicle és necessari que la persona disposi d’una autorització\nIlla de vianants: Accés per porta d'entrada a la Plaça Nova\nVegeu plànol d'illa de vianants\nQui pot sol.licitar la targeta d'identificació de vehicle:\nQualsevol persona que tingui un habitatge, un garatge o un negoci a l'illa de vianants pot demanar autorització per accedir-hi. Els comerços han de comunicar les matrícules dels vehicles dels seus proveïdors que podran accedir-hi en l'horari establert.\nL'Ajuntament del Vendrell facilita als veïns i comerciants de l'illa de vianants una targeta d'identificació per al vehicle, perquè puguin accedir-hi sense ser denunciats i perquè constin a la base de dades dels vehicles autoritzats.\nLliure accés a la illa de vianants:\nPer tal de facilitar als transportistes l'accés a l'illa de vianants per fer la càrrega i la descàrrega de productes als establiments de la zona, l'horari establert serà el següent:\nMatins de 8 h a 11 h\nTardes de 15 h a 17 h\nTenen dret a obtenir l’acreditació permanent els vehicles que siguin:\n• D’una persona resident a l’illa de vianants.\n• D’una persona titular d’un domicili, d’un garatge o local comercial a l’illa de vianants.\n• De serveis públics.\n• De taxis.\n• De persones amb mobilitat reduïda.\nEls vehicles autoritzats permanentment disposaran d’un adhesiu acreditatiu que haurà de figurar enganxat i visible a la part frontal esquerra del parabrises.\nAquest tipus d’acreditació es pot sol•licitar mitjançant instància a l’Ajuntament del Vendrell. Aquest tràmit és gratuït.\nDocumentació necessària per optar a les acreditacions permanents:\n• Instància general. És imprescindible incloure a la sol•licitud un telèfon i un correu electrònic.\n• DNI, targeta de residència o passaport de la persona sol•licitant (fotocòpia).\n• Document que acrediti la propietat de la plaça d’aparcament o contracte de lloguer en vigor (fotocòpia).\n• Permís de circulació i Targeta d’Inspecció Tècnica (fotocopia).\nVegeu els tràmits:\nSol.licitud de targeta per l'accés a l'illa de vianants\nTenen dret a obtenir l’acreditació temporal els vehicles per circumstàncies que no estiguin previstes per acreditacions permanents.\nAquesta sol•licitud d’acreditació temporal s’haurà de fer amb una antelació mínima de 48 hores a la necessitat d’accés mitjançant el correu electrònic plevilla@elvendrell.net\nEn el cas que no es pugui preveure es disposarà de 48 hores posteriors per presentar una justificació mitjançant el mateix correu electrònic. Aquest tràmit és gratuït.\nDocumentació necessària per optar a les acreditacions temporals:\n• Correu electrònic a plevilla@elvendrell.net justificant la necessitat i indicant clarament el dia i franja horària amb una antelació de 48 hores.\nTornar - Mou-te en vehicle privat\nTornar - Zona de vianants del Vendrell


gener de 2008 – Volar de nit és perillós\nAvui no he fet res. Hauria pogut passar l’aspiradora, escriure, llegir, trucar algú, anar a passejar, veure una peli, endreçar el pis, anar al teatre, netejar el lavabo, netejar la cuina, fregar el forn, posar una rentadora, fer un vermout o beure un parell de copes de vi… Però m’ha fet mandra. No sé si he perdut o si he guanyat un dia, en tot cas, avui ha fet un dia prou bonic i aquesta nit me’n vaig de viatge.\nPublicat el 13 gener 2008 12 comentaris a El dia d'avui\nAhir en George Moustaki va cantar al Palau de la Música. No vaig anar-hi però l’any passat sí que vaig anar al concert que va fer i va ser impressionant. Dins de la meva llista de persones que adoro hi és ell. Vaig descobrir-lo per força en els gairebé infinits, avorridíssims i vomitadíssims trajectes Barcelona-Ripoll que feia de petita amb els meus pares cada cap de setmana. El meu pare es gravava música pel cotxe i dins de les seves produccions normalment hi havia alguna cançó d’en Moustaki que, com era d’esperar, no m’agradava gens. Però quan el meu pare va marxar de casa, va deixar tots els seus discs i, per avorriment o per simpatia, vaig començar a escoltar d’amagat tota aquella música abandonada.\nLes cançons del disc que tinc d’en George Moustaki són serenes, fortes, enrogallades i dolces, i sembla que s’entenguin força encara que no sàpigues francès. Parlen d’amor, de solitud, d’amistat, de viatges, de felicitat, de natura i la resta ja no l’entenc però digui el que digui trobo que ve de gust sentir-lo sense sabates, amb els peus damunt de l’herba, fent olor de vi blanc i de perfum, de migdiada i de cabells llargs. George Moustaki té pinta de ser un amant molt interessant. I un amic perillós. I un avi follable, que és potser la cosa més ambiciosa en matèria eròtica a què pot aspirar un home atractiu quan s’acosta als 74 anys.\nNo és per frivolitzar que dic aquestes coses. És per ser sincera. Perquè l’encant d’aquest home, en el disc que tinc i en el concert que vaig veure l’any passat, m’inspira totes aquestes coses i és la meva llibertat la que em fa sentir-ho i escriure-ho. Perquè aquest home ha viscut una vida que jo no crec que visqui mai però amb la seva veu i amb les seves paraules és com si se m’endugués i això ho aconsegueix per sorpresa, amb una força estranya que comença i acaba en un intens, i probablement injust, magnetisme mandrós. Adoro en Moustaki i les seves cançons.\nPublicat el 11 gener 2008 21 Juny 2011 4 comentaris a George Moustaki\nPublicat el 10 gener 2008 1 comentari a Crònica actual i verídica d'una innocentada\nPublicat el 8 gener 2008 4 comentaris a Incerta glòria\nS'acaba un any i la gran confessió és que em fa mandra fer-ne balanç. Diria que el 2007 ha estat l'any de les il·lusions i de les esperances trencades. Ha estat bonic però força irreal i previsiblement poc satisfactori. Em sembla que la conclusió és que avui canviaria un sac d'aventures excitants a canvi d'un sac de vida normal i corrent que serà menys productiva literàriament però segur que també em farà plorar menys.\nI que consti que no n'estic segura. Que tinc un vici amb tot allò que em fa mal, que ho vaig a buscar cada dia i que no pararia mai. I dic que no però és que sí. Perquè em costa posar un final a les coses. Perquè estic espantada i no tinc final. Ni jo, ni els meus amors, ni els meus desamors, ni la meva fantasia, ni la meva ràbia, ni la meva por, ni el meu desig, ni la meva il·lusió, ni la meva desconfiança, ni la meva sol·litud, ni la meva esperança, ni la meva passió, ni la meva inseguretat. Mola pensar que sóc excessiva però això és molt cansat. Em faig la forta i dic sense parpallejar que no espero res i després em poso les mans al cap perquè -Oh, vida cruel!- no tinc res.\nÉs per tot això, i pel que no dic, que a 31 de desembre de 2007, l'any que -com cada any- esperava i desitjava trobar l'amor de la meva vida, em nego a parlar de miracles. Passo. L'any que ve no cal que tot sigui diferent. L'any que ve no vull que tot canvïi. No, no i no. La meva vida és la que és. No sóc cap heroïna. De tot se n'aprén. I, en tot cas, que sigui el que Déu vulgui.\nPublicat el 1 gener 2008 Deixa un comentari a Un final


Reflexions/Actualitat – Pàgina 2 – Oken. Arquitectura amb sentits\nPublicat el 4 de Juny de 2018 4 de Juny de 2018 per Marc Binefa i VilàDeixa un comentari\nQuin material escullo?\nPublicat el 24 de Març de 2018 per Marc Binefa i VilàDeixa un comentari\nDins el context del Curs de Paleteria en Bioconstrucció de l’Escola Orígens , el passat dijous 22 de març vam fer una xerrada per respondre la pregunta:\nQuan anem a un magatzem de construcció, fet que ja amaga força contradiccions mediambientals però la utilitat del qual hem decidit aprovar igualment, hi anem disposats a escollir un material dels molts que allí s’hi exposen. Si estàs preocupat per les repercussions de la teva decisió, de seguida t’apareixeran tot un seguit de preguntes.\nI el primer que plantegem és fer-nos un primer paquet de preguntes adients:\nI descobrirem que és més difícil respondre-les del que voldríem, doncs així com en el sector de l’alimentació s’ha avançat força a l’hora de donar informació al consumidor (tot i que encara insuficient), en el sector de la construcció és dificultós trobar aquesta informació i entendre-la.\nI és que les mateixes preguntes poden ser una trampa, i quan parlem de quan costa i només ens fixem en la nostra butxaca i no mirem la butxaca comuna, ja estem començant malament, doncs els costos socials i mediambientals a mig i llarg plaç ningú els posa sobre la taula i per tant no es visualitzen fàcilment.\nTambé ens n’adonarem que als magatzems de materials de construcció, en general hi manquen moltes alternatives més preocupades pels seus impactes mediambientals, i és que mentre només mirem el preu del que comprem, continuarem fent-ho tot malbé, doncs sempre prioritzarà l’individu, és a dir, nosaltres, per davant del bé comú.\nNomés que una tercera part de les compres que fem miressin més enllà, ja es faria un gran pas endavant.\nI és que:\nJornada sobre sistemes de calefacció i refrigeració eficients en àmbits rurals\nPublicat el 20 de Març de 2018 per Marc Binefa i VilàDeixa un comentari\nDes d’Orígens, Escola-Taller de Bioconstrucció, s’ha organitzat aquesta jornada de transferència tecnològica conjuntament amb l’Escola Agrària i Forestal de Sta. Coloma de Farners per a la Generalitat de Catalunya. És gratuïta i només cal inscriure’s a través del servei de Preinscripcions a jornades del PATT del portal RuralCat: www.ruralcat.net/preinscripcionspatt\nTots els sistemes de climatització, ja siguin passius com actius, persegueixen el confort dels seus usuaris siguin persones, animals o plantes. És a partir de determinar quines són aquestes condicions de confort que es desenvolupen uns sistemes o altres.\nEls passius, treballen entenent l’entorn i els seus fluxos energètics naturals per treure’n el màxim profit. Mentre que els actius acostumen a ser sistemes dependents d’una flux energètic gestionat per l’ésser humà.\nMentre uns quants es centren en l’eficiència dels sistemes i uns altres es focalitzen en l’eficàcia del contenidor o edifici, no hem de perdre de vista el màxim protagonista: l’usuari. Un bon usuari és millor que un bon sistema.\nI és aquí on l’àmbit rural pren rellevància, doncs és en aquest àmbit on l’usuari acostuma a ser més conscient de la seva relació amb el medi i els fluxos d’energia pel sol fet de no tenir-les tan fàcilment a l’abast.\n9:30 h Presentació de la Jornada\nSra. Anna Suquet, directora de l’Escola Agrària Forestal. DARP\n10:00 h Bioclimatisme: calefacció i refrigeració gratuïts\nSr. Xavier Prat Navarro, arquitecte i docent de la sostenibilitat aplicada a l’arquitectura\n11.30 h Sistemes actius de calefacció i refrigeració eficients\nSr. Albert J. Casademont, enginyer industrial i fundador de Enginyeria CO2EN i Watts At Home Energia S.L.\n12.30 h Exemples de com climatitzar eficientment en àmbits rurals\nSr. Jaume Serrasolses, cap de l’àrea d’edificació sostenible de Trama Tecnoambiental.\n13.30 h Torn de preguntes\nSr. Ferran Bergonyó, aparellador i membre fundador d’Orígens, Escola Taller de Bioconstrucció\nAquí teniu el link del pdf descriptiu de la jornada.\nCurs “Habitar amb Consciència”\nPublicat el 15 de febrer de 2018 15 de febrer de 2018 per Marc Binefa i VilàDeixa un comentari\nContinuant amb la tasca de divulgació de l’Escola Orígens us proposem aquest nou curs:\nPotenciar la sensibilització d’un mateix per a millorar l’espai que habites o et desenvolupes.\nPrendre consciència dels espais i l’entorn on realizem qualsevol activitat.\nTrovar eines per millorar el teu benestar.\n16, 17,18 de març i 13,14,15 d’abril i 11, 12 i 13 de maig de 2018\n9 jornades de cap de setmana.\nDivendres de 16.00 h. a 20.00 h,\nDissabte de 10:00 h. a 14:00 h. i de 16:00 h. a 20:00 h.\nDiumenge de 9:00 h. a 14:00 h. (50 hores).\nComença d’aquí 1 mes, i es celebrarà al centre de Barcelona, a l’espai BioBui(L)t/ Espai Txema del BAM que està al carrer Montalegre, 4 al costat del CCCB. És una magnífica oportunitat de conèixer de més a prop algunes maneres d’abordar el fet d’habitar un espai, que cada cop es tenen més en compte.\nEl Juan Sáez , Arte Zahorí, geobiologia conscient, la Yolanda Vila, Geobiòloga especialitzada en harmonia d’espais, la Marta Lahuerta. Directora de Befengshui.es i del Portal de Salut Sanamente.net , el Vicente San Juan, President de laAsociación Española de Feng Shui i Especialista en Salut del Hàbitat i Medicines orientals i la Teresa Versyp, Llicenciada en Física, especializada en física quàntica seran els ponents.\nUs animem a gaudir-lo!\nPublicat el 12 de febrer de 2018 16 d'Octubre de 2019 per Marc Binefa i Vilà2 comentaris\nPropera obertura d’espai O-ken\nPublicat el 2 de Mai de 2017 per Marc Binefa i VilàDeixa un comentari\nAl llarg dels propers mesos intervindrem en els baixos del c/ Enric Granados, 12 al costat del Mercat Vell i molt a prop del Monestir de Sant Cugat del Vallés.\nSerà la nova seu d’espai O-ken, un lloc on trobar-nos i treballar plegats per canviar els espais i les vides que els habiten.\nEspais saludables, espais vitals\nPublicat el 15 d'Abril de 2017 12 de febrer de 2019 per Marc Binefa i VilàDeixa un comentari\nArquitectura viva es entendre que un espai no es només una construcció que ha de ser útil i habitable, sinó que és quelcom que està viu des del moment que una persona està pensant que el vol fer.\nArxivat a featured\nEns agrada treballar en equip\nPublicat el 14 d'Abril de 2017 12 de febrer de 2019 per Marc Binefa i VilàDeixa un comentari\nI considerem que l’equip som tots: el que promou la intervenció, el que ajuda a estructurar-la i definir-la i el que la construeix. De vegades un de sol s’ho fa tot, però la majoria d’actuacions necessiten d’un treball coordinat de diverses persones convenientment sincronitzades.\nXerrada a BIOCULTURA 2017\nPublicat el 22 de Març de 2017 8 de Mai de 2017 per Marc Binefa i VilàDeixa un comentari\nL’associació GEA ens ha convidat a fer una xerrada per oferir-vos 10 consells per fer de casa vostra una llar més saludable.\nSerà el proper dia 5 de maig a les 14:00h. Serà un plaer trobar-nos!\nI ha anat molt bé,\n¿Porqué mi casa debería ser más saludable?\nPublicat el 22 de Març de 2017 19 d'Abril de 2017 per Marc Binefa i VilàDeixa un comentari\nContinua llegint "¿Porqué mi casa debería ser más saludable?"


Principi d'acord per al desviament de camions a l'N-240\nPrincipi d'acord Generalitat - Foment per al desviament de camions a l'N-240 entre Montblanc i Lleida\ndissabte, 29 de juny 2019 - 18:25h\nDiverses autoritats amb el conseller Damià Calvet, a Juncosa | ACN\nEl conseller ha detallat que s'està negociant amb Foment i que espera que aquesta mesura sigui una realitat a la tardor. Amb aquest desdoblament s'aconseguirà eliminar el pas de camions per un punt negre de l'N-240 amb alta concentració d'accidents com és Juneda. Amb el desdoblament de l'N-240 entre el Pla de Santa Maria fins a Montblanc havia registrat un augment de fins a 1.000 camions diaris des de Montblanc fins a Lleida, segons el conseller.\nEl conseller ha explicat que aquest desdoblament requereix acords de Govern, de concessionàries i del Servei Català de Trànsit.\nNo és una «mesura definitiva»\nCalvet ha remarcat que «no es tracta d'una mesura definitiva» i ha insistit que «el que és essencial és que es continua treballant en la millora de l'N-240». En aquest sentit, ha recordat que hi ha un seguit de rotondes pendents d'execució a l'altura de Juneda i ha dit que amb la seva construcció es facilitarà la seguretat en aquesta carretera.\nLa Generalitat ha impulsat un conjunt de mesures als corredors N-II/AP-7, N-340/AP-7 i N-240/AP-2, per millorar la seguretat i la fluïdesa del trànsit, alhora que optimitzar i fer més eficient la xarxa viària.\nEn aquest marc, el 2013, es va implantar la restricció de vehicles pesants a l'N-II a les comarques gironines i des del setembre passat, a l'N-340 i a l'N-240, a les comarques del Camp de Tarragona, les Terres de l'Ebre i les comarques de Lleida. Aquests desviaments han millorat les xifres pel que fa a accidentalitat, sobretot en accidents de caràcter greu.\nCentenari de la Cooperativa agrícola Sant Isidre de Juncosa\nEl conseller Calvet ha participat en la celebració del centenari de la Cooperativa agrícola Sant Isidre de Juncosa, a les Garrigues, des d'on ha destacat el paper de les cooperatives en el manteniment de l'activitat dels territoris. Calvet ha dit que el Govern vol un país «viu i ple d'activitat» i aquesta cooperativa hi ha contribuït amb els seus 100 anys d'activitat.\nAquesta cooperativa té uns 150 socis productors. Durant els darrers anys ha construït un molí nou i els seus olis han obtingut premis internacionals al Japó, la Xina o els Estats Units. Ara estan treballant en la construcció d'un centre receptor de fruits secs.\nGovern espanyol Conselleria de Territori i Sostenibilitat N-240


La UB disputa la Lliga de Debat de la Xarxa Vives - Universitat de Barcelona\nInici > Notícies > La UB disputa la Lliga de Debat de la Xarxa Vives\nLa UB disputa la Lliga de Debat de la Xarxa Vives\nL’equip guanyador de la Lliga de Debat de la Universitat de Barcelona i la vicerectora d’Estudiants i Participació, Marta Ferrer.\nL’equip guanyador de la Lliga de Debat de Secundària i Batxillerat de la UB.\nEstela Ribé, estudiant de Sociologia, Ana C. Pérez, de Dret, i Carles Lleida, de Psicologia, capitanejats pel vocal de l’Associació de Debat de la UB, Genís Miquel, formen l’equip que representarà la UB a la Lliga de Debat Universitària de la Xarxa Vives d’Universitats, que tindrà lloc del 4 al 7 d’abril.\nEstela Ribé i Ana C. Pérez integraven l’equip guanyador de la Lliga de Debat de la Universitat de Barcelona que va disputar-se el gener passat. Ribé va aconseguir, a més, la distinció Jove Promesa del torneig. Per la seva banda, Carles Lleida, membre de l’equip que va quedar finalista (juntament amb els estudiants Samuel Pons i Ryo Heatherwick, també de Psicologia), va obtenir el premi al millor orador.\nLa Lliga de Debat Universitària de la Xarxa Vives, que aquest any tindrà lloc a la UAB, és una competició dialèctica en la qual, durant una setmana, diversos equips d’estudiants universitaris debaten sobre un tema polèmic i d’actualitat. Enguany el tema serà: «És necessària una indústria farmacèutica pública a la Unió Europea?». L’objectiu és fomentar l’ús de la paraula i potenciar capacitats com ara el treball en equip, l’argumentació, la posada en escena i la relació amb estudiants d’altres universitats.\nRepresentants de la UB a la Lliga de Debat de Secundària i Batxillerat de la Xarxa Vives\nUns dies abans, del 30 de març a l’1 d’abril, un equip format per estudiants del centre Jesuïtes Gràcia - Col·legi Kostka de Barcelona representarà la UB a la Lliga de Debat de Secundària i Batxillerat de la Xarxa Vives d’Universitats. Es tracta de l’equip que va guanyar la Lliga de Debat de Secundària i Batxillerat de la UB, disputada al gener. L’altre equip finalista era el de l’Escola Sant Felip Neri de Barcelona.\nEn el torneig a la Universitat de Barcelona hi van participar 24 equips i un total de 103 alumnes de diversos centres, a més d’un docent per equip que n’exercia la capitania. Ara l’equip guanyador representarà la UB enfront de 15 equips representants d’altres universitats. El tema de debat serà: «Cal posar límits a la ciència?»\nLa Lliga de Debat de Secundària i Batxillerat de la Xarxa Vives s’adreça a nois i noies de 15 a 18 anys que cursin 4t d’ESO, batxillerat (i equivalents) i cicles formatius. Hi pot participar alumnat d’arreu dels territoris de parla catalana, des de la Franja de Ponent fins al País Valencià, Catalunya i la Catalunya del Nord, les illes Balears, Andorra i Sardenya. L’objectiu de la competició és millorar les habilitats comunicatives dels participants i fomentar l’adquisició de competències transversals, com la seguretat, el treball en equip, la creativitat, la documentació, l’anàlisi, la construcció d’un discurs i la planificació i presa de decisions. A més, la lliga proveeix el professorat d’una eina d’innovació docent i crea un espai de col·laboració entre els nivells d’educació secundària i superior.